കൃഷി രക്ഷിക്കാന് ബണ്ടു നിര്മിച്ചു, തുക ഇതുവരെ കിട്ടിയില്ലെന്ന് ആക്ഷേപം മങ്കൊമ്ബ്: മടവീഴ്ചയില് നിന്നും കൃഷിയെ സംരക്ഷിക്കാന് ബണ്ടു നിര്മിച്ചതിനു ചെലവായ തുക സര്ക്കാരില് നിന്നും ലഭിക്കാത്തതില് കര്ഷകര്ക്കിടയില് പ്രതിഷേധം ശക്തമാകുന്നു. സര്ക്കാര് നിര്ദേശപ്രകാരം കൃഷിയെയും പാടശേഖരത്തിനു സമീപത്തുള്ള താമസക്കാര്, റോഡുകള് എന്നിവ സംരക്ഷിക്കുന്നതിനായിട്ടാണ് ബണ്ടുകള് ബലപ്പെടുത്തിയത്. ഈയിനത്തില് ഓരോ പാടശേഖരങ്ങള്ക്കും ലക്ഷങ്ങള് ചെലവായതായി പാടശേഖര സമിതികള് പറയുന്നു. ഇതിനായി കടം വാങ്ങിയ തുക ഇനിയും കൊടുത്തു തീര്ത്തിട്ടില്ലെന്നു ചമ്ബക്കുളം ഉതിമടപുനാന്തുരം പാടശേഖരത്തിലെ കര്ഷക പ്രതിനിധികള് പറയുന്നു. 2019ല് ബണ്ടു സംരക്ഷിക്കാന് കൃഷിഭവനില് നിന്നും നിര്ദേശമുണ്ടായി. മണല്ച്ചാക്ക് ഒന്നിനു 36 രൂപ പ്രകാരം നല്കാമെന്നാണ് ഉദ്യോഗസ്ഥര് പറഞ്ഞിരുന്നത്. 2020ലാകട്ടെ കിലോമീറ്റര് അടിസ്ഥാനത്തില് തുക നിശ്ചയിക്കുമെന്നാണ് പറഞ്ഞിരുന്നത്. പണികള് പൂര്ത്തിയാക്കിയ ശേഷം ഇതിന്റെ മുഴുവന് രേഖകളും കൃഷി ഭവനില് സമര്പ്പിച്ചതായി പാടശേഖര സമിതി പറയുന്നു. കൃഷി വകുപ്പിന്റെ എന്ജിനീയറിംഗ് വിംഗാണ് ബണ്ടു പരിശോധിച്ച് അനുവദിക്കേണ്ട തുക നിശ്ചയിക്കേണ്ടിയിരുന്നത്. എന്നാല് പലവട്ടം തങ്ങള് ആവശ്യപ്പെട്ടിട്ടും രണ്ടു വര്ഷങ്ങളിലും പരിശോധനകള്ക്കായി ഉദ്യോഗസ്ഥര് എത്തിയില്ല. ഇത്തവണത്തെ രണ്ടാം കൃഷി ആരംഭിക്കുന്നതിനു മുന്പും കൃഷിഭവനില് കര്ഷക പ്രതിനിധികളുടെ യോഗം വിളിച്ചിരുന്നു. എന്തു വിലകൊടുത്തും പുറംബണ്ടും കൃഷിയും സംരക്ഷിക്കണമെന്നു ഉദ്യോഗസ്ഥര് നിര്ദേശിച്ചു. എന്നാല് മുന് വര്ഷങ്ങളിലെ കുടിശികയുടെ കാര്യം ഉന്നിയിച്ചപ്പോള് തങ്ങള് നിസ്സഹായരാണെന്ന മറുപടിയാണ് ഉദ്യോഗസ്ഥരില് നിന്നും ലഭിച്ചതെന്നു കര്ഷകര് പറയുന്നു. 200 കുടുംബങ്ങളാണ് പാടശേഖരത്തിന്റെ പരിസരത്തായി താമസിക്കുന്നത്. ഇവരുടെയും, കൃഷിയുടെയും സംരക്ഷണം മാനിച്ചു ഇത്തവണയും ബണ്ടു സംരക്ഷണത്തിനായി രണ്ടു ലക്ഷത്തിലധികം രൂപ ചെലവഴിച്ചു. 1972 മുതല് തുടര്ച്ചയായി രണ്ടാം കൃഷിയിറക്കുന്ന പാടശേഖരമാണ് ഉതിമട പുനാന്തുരം. 2018 ലെ മഹാപ്രളയത്തില് മാത്രമാണ് ഇവിടെ മടവീഴ്ചയുണ്ടായതും കൃഷി നശിച്ചതും. കുട്ടനാട് പാക്കേജില് ഉള്പ്പെടാത്തതും കല്ലുകെട്ടില്ലാത്ത പുറംബണ്ടുള്ളതുമായ പാടശേഖരമാണിത്. എന്നാല് അടുത്തിടെ നബാര്ഡ് ഫണ്ടുപയോഗിച്ചു ഇവിടെ പുറംബണ്ടു സംരക്ഷണത്തിനുള്ള തുക അനുവദിച്ചിട്ടുണ്ട്. എന്നാല് പണികള് ആരംഭിക്കുന്നിതിനുള്ള നടപടികള് ആരംഭിച്ചിട്ടില്ല. നേരത്തേ സര്ക്കാര് നല്കിയ കേരളാ സീഡ് കോര്പറേഷന്റെ വിത്തു വിതച്ചതുമൂലവും വരരിനെല്ലിന്റെ ഉപദ്രവം മൂലവും കര്ഷകര്ക്കു കടുത്ത സാമ്ബത്തിക നഷ്ടം ഉണ്ടായിരുന്നു. ഇതിനുള്ള നഷ്ടപരിഹാരവും ഇവര്ക്കു ലഭിച്ചിട്ടില്ലെന്നു കര്ഷകര് പറയുന്നു.